Manila (dpa/SN). Při nadpadźe na hotelowy a kazinowy kompleks w filipinskej stolicy Manili je dźensa znajmjeńša 36 ludźi zahinyło. Po słowach policije běchu so woni při wohenju zadusyli, kotryž bě pozdatny skućićel zawinił. Tež wón je žiwjenje přisadźił. Teroristiski pozadk policija dotal wuzamkuje. Přiwšěm wozjewi milica Islamski stat, zo bě njeskutk zawiniła.
Knježerstwo měło wotstupić
Kabul (dpa/SN). Po ćežkim atentaće w Kabulu protestowachu dźensa sta ludźi a žadachu sej, zo měło afghaniske knježerstwo wotstupić. Zdobom wuprajichu so za to, zo měli sobustawow talibanow a jich podpěrarjow z islamistiskeje syće Hakkani wotprawić. Při nadpadźe srjedu bě 90 ludźi žiwjenje přisadźiło, 460 so zrani. Na městnje njeskutka blisko němskeho pósłanstwa je so situacija dźensa přiwótřiła. Policija tuž do powětra třěleše, zo njebychu demonstranća prezidentski palast docpěli.
1 000 swobodnych městnow
Serb dóstanje swjećiznu
Drježdźany. Na Božej mši w Drježdźanskej katedrali wudźěli biskop Heinrich Timmerevers jutře, sobotu, w 10 hodź. dwěmaj mužomaj měšnisku swjećiznu. Jedyn z njeju je Florian Mróz z Kulowa. Na Božu mšu su serbscy wěriwi přeprošeni a namołwjeni, tež w narodnej drasće prezencu pokazać. Swoju primicu změje Florian Mróz njedźelu, 4. junija, w 9 hodź. w Kulowskej cyrkwi.
Na „rjadowniske zetkanje“
Pěskecy. Wot jutřišeho hač do póndźele wotměje so w Pěskecach wjesny swjedźeń. Nimo póndźelneje kopańcy změja tam jutře wječor reje, kotrež mjenuja „rjadowniske zetkanje“. Na nje mjenujcy njejsu jenož młodostni přeprošeni, ale runje tak ći, kotřiž su starši hač 30 lět, njejsu so snano hižo chwilu widźeli a chcedźa zaso raz zhromadnje swjećić a bjesadować. Njedźelu přihotuja swójbny swjedźeń z Chróšćanskimi muzikantami, z kołojězbami z wohnjowej woboru kaž tež z kofejom a tykancom.
Wotewru wustajeńcu
Prěni raz wotměje so lětne zetkanje sakskich šulerskich dźiwadłow (STTS) w Budyskim Němsko-Serbskim ludowym dźiwadle, a to 14. do 16. junija.
Budyšin (SN/CoR). Tradicionelnje krótko do kónca šulskeho lěta skići festiwal STTS dorostej, hrajnym nawodam a wučerjam w Sakskej móžnosć, so wo dźiwadle rozmołwjeć a w dźěłarničkach nowe estetiske dźěłowe wašnje wuspytać. Hinak hač swětowy šulerski dźeń dźiwadła, kotryž NSLDź kóžde lěto z nimale tysac wobdźělnikami zarjaduje a na kotrymž spytaja po móžnosći wšitke zajimowane šulske dźiwadłowe skupiny zapřijeć, je centralne sakske zetkanje wobmjezowane. Tu předstaja jenož wuzwolene produkcije. Organizaciju ma Koope- racija šula a dźiwadło w Sakskej (KOST) na starosći, iniciatiwa za kulturne kubłanje na sakskich šulach w nošerstwje Sakskich krajnych jewišćow. Patronat tohole zetkanja ma direktor Sakskeje kubłanskeje agentury Ralf Berger. Zahajić chce je sakska statna ministerka za wědomosć a wuměłstwo dr. Eva-Maria Stange (SPD).
Stari knježa za bulom honja
Serbski Sokoł přewjedźe 21. koparski turněr starych knjezow wo swój pokal pjatk, 9. junija w Hórkach zhromadnje z koparjemi Zeleno-běłych Hórki. Přeprošene cyłki z Njebjelčic, Chrósćic, Pančic, Radworja a Hórkow zetkaja so w 17.30 hodź. Prěnju hru w modusu kóždy přećiwo kóždemu zahwizda sudnik dypkownje we 18 hodź. Zakitowar pokala su Ralbičanscy Sokoljo.
Na probowy koparski trening
Dorostowi trenarjo sportoweho towarstwa FSV Budissa Budyšin přeprošuja młodych koparjow na probowy trening. Štóž je dźesać abo jědnaće lět stary, smě so 7. a 14. junija wot 17 hodź. wobdźělić. Dwanaće- do 13lětni zetkaja so 8. a 15. junija wot 17.30 hodź., 14- do 15lětni 9. a 16. junija wot 17.30 hodź. Městnosć proboweho treninga je dorostowy centrum w Budyskim Humboldtowym haju, Neujowa promenada 1.
Wobornicy so wubědźuja
Wohnjowi wobornicy zarjadniskeho zwjazka Při Klóšterskej wodźe Pančicy-Kukow a dalše hašenske cyłki su so tydźenja na dalše terminy wubědźowanjow dojednali:
2. junija 18:30 we Worklecach
11. junija 10:00 w Konjecach/ Šunowje
30. julija 14:00 w Smjerdźacej
Sakske ministerstwo za wobswět a ratarstwo kaž tež Budyski krajnoradny zarjad stej wčera w Rakecach přewjedłoj informaciske zarjadowanje wo wjelkach a jich wuskutkach a stej tak tójšto zajimcow přiwabiłoj.
Rakecy (aha/SN). „Wjelk w Sakskej a w Budyskim wokrjesu“ rěkaše tema, kotraž wčera w Rakecach wjace hač 60 wopytowarjow přiwabi. W dlěje hač tři hodźiny trajacej diskusiji měješe přirjadnica Budyskeho krajneho rady Birgit Weber jako moderatorka nuzu, na zdźěla njewěcowne a zwjetša emocionalne měnjenja reagować. Hižo w swojich zawodnych słowach, „zo dźe wo to, informaciski deficit w ludnosći nastupajo rosćacy wobstatk škitaneje rubježneje zwěriny a z nim přiběrace konflikty mjez plahowarjemi kozow a wowcow wottwarić“, měješe so wona z nutřwołanjom wotnamakać. Bernd Dankert z ratarskeho a wobswětoweho ministerstwa rozłoži žadanja managementoweho plana za škit wjelkow a za pomjeńšenje škodow přez njeho.
szl_Latn szl_Latn szl_Latn ces_Latn bos_Latn szl_Latn slv_Latn slv_Latn swh_Latn szl_Latn szl_Latn bos_Latn pol_Latn bos_Latn szl_Latn twi_Latn ces_Latn szl_Latn szl_Latn slv_Latn ces_Latn szl_Latn